કૅમફ્લાઝની પ્રિન્ટનું નામ એના સ્વભાવ પ્રમાણે જ પડ્યું હશે. કૅમફ્લાઝ એટલે ઢાંકપિછોડો કરવો, કોઈ સાથે છળ કરવું. એવી રીતે જ આ પ્રિન્ટ બનાવવામાં આવી છે. ફૅશન-ડિઝાઇનર સંગીતા ગાલા કહે છે, ‘કૅમફ્લાઝ કપડાં ૨૦મી સદીમાં મિલિટરીના સૈનિકોના યુનિફૉર્મરૂપે બનાવવામાં આવ્યાં હતાં. આ પ્રિન્ટ વાઘ અને ઝીબ્રાના શરીર જે રીતે કાબરચીતરાં છે એમાંથી પ્રેરણા લઈને બનાવવામાં આવી છે. સૈનિકો જે જગ્યા અથવા પ્રદેશમાં રહે છે એ પ્રદેશના વાતાવરણને ધ્યાનમાં રાખીને પ્રિન્ટને એ પ્રમાણે રૂપરંગ આપવામાં આવ્યાં છે જેથી દુશ્મન તેમને ઓળખી ન શકે. જંગલ, પાણી, પર્વત વગેરે જગ્યાના વાતાવરણને ધ્યાનમાં રાખીને આ ડિઝાઇન બનાવવામાં આવી છે જેથી એ પ્રિન્ટનાં કપડાં જગ્યાને અનુરૂપ સંમિશ્રણ થઈ જાય.’